Hallo mini Liebe dehei!    nehmen eu 10 min ziit, lehnen eu zrugg, machends eu bequem, es folgt wieder eine vo mine romanartige Posts.  hüt gohts um *überraschung* Japan und Japaner.    "In Japan isch halt alles e chli andersch...", das isch uf jede Fall di wiitverbreitet Meinig under dä Japaner. Woni do acho bin het mier mini Gastfamilie sogar zeiget wie me sich dHänd wäscht, wieme Duschet und wieme abtischet..naja, nid jede chan das nid wohr?! und dass me d'Schueh in Japan im Iigang abzücht, an das müesi mi jetzt halt gwöhne.. in dä Schwiiz laufemer jo immer mit Gummistiefel und Turnschueh im Huus ume... naja, es het sich  besseret, aber au hüt bini anschiinend no nid im Stand zum mier selber Tee mache oder mit me Messer richtig umgoh, geschweige denn uf eigeni Fust ins Shoppincenter oder in DVDlade..dä arm Gaijin chönnt sich jo verlaufe!  liit viellicht au dra, dass di meiste Lüt do no nie im Usland gsi sind und's drum für absolut unmöglich halten, dass me sich allei inere fremde Grossstadt zrechtfinde chönnt.  es isch aber tatsächlich so, dass ca. 80% vo dä japanische Bevölkerig no nie im Usland gsi sind. Mini Gastmueter  isch sogar ersch öppe 4mol in ihrem Läbe längeri Ziit (d.h. 3 Täg) usserhalb vo Osaka gsi und verspürt eigentlich au nid s'Bedürfnis zum go.    isch viellicht au nid so witzig allei, und min Gastvater het kei Ziit zum mitcho. Er schaffet nämlich. Und zwor 6 täg in dä Wuche, 52 Wuche im Johr, vom Morge am 8ti bis mindestens am obet am 7ni (ab und zue au mol ersch am 10ni...). s'Cliché das Japaner Arbetstier sind chani also ganz klar bestätige. D'Arbet isch do nid eifach zum Geldverdiene, d'Arbet  isch Lebesinhalt.    und go schaffe goht me do also nid in Freiziitchleider (usser viellicht Bauarbeiter und anderi Handwerker und au die hend sone Art Uniform..) sondern im Azug oder (d'Dame) im Kostüm. und zwor alli. es isch tatsächlich es witzigs Bild, wenni am Morge zur Kyobashi Station chume und e richtigi Lawine vo schwarz-wiss-graue Mensche us dä züg, in d'züg und zwüsched de züg hin und her stiigt.  i chan aber us eigener erfahrig bestätige, me gsieht nid nur seriöser und erwachsener  us, me het au automatisch me selbstbewusstsii, wemme sich so kleidet. es het also scho sin grund.    e wiiteri Kuriosität isches dass, wenn me öpper kennelernt, di erscht frog noch "wie heissisch?" "wie alt bisch?" isch. bsunders beliebt sind dän au Rotespieli, à la "rot mol wie alt i bin?" oder "nei, sägmers nid, loh mi rote..."  vieli aahs und oohs gits dän notürlich wenns erfahren dasi "erscht" 18 bin. in Japan isch me jo ersch ab 21 volljöhrig, und so isch e 18jöhrigi allei in Japan  notürlich scho erstuunlich.    usserdem interessant isch, dass in Japan so ziemlich jede studiert het. Allerdings isches so, dasses do Universitäte uf dä unterschiedlichste Niveaus git, so dass also au die unbegabteste es Studium mache chönd. s'Studium isch dän au weniger e Vorbereitig uf dä spöter Job, sondern eher nomol 4 Johr unbeschwerts Schüelerläbe. So findet me chum öpper wo tatsächlich in däm Job schaffet woner effektiv studiert het. Es tönt dän eher so, dass Germanistikstudente ime Hotel  schaffen und Lüt wo Psychologie studiert hend Büroarbet machen..  es spielt also weniger e Rolle, was das studiersch, e grossi aber, wo. wenns dän nämlich spöter um en Job goht, kriegt dä d'Zuesag wo an dä bessere Universität gstudiert het.    an wasi mi notürlich au nie werde gwöhne chöne, isch, dass Japaner, wenns ines Fastfoodrestaurant gönd, eifach mol schnell d'Täsche ufen Sitz leggen zum dä Tisch reserviere, dänn seeleruhig go bstelle gönd und nocher nüt bsunders dra finden, dass d'Täsche  immer no döt ligt. i ha mi uf das Abentür also no nid iigloh, aber wundere tueni mi jedes mol wieder..    was aber au no ganz luschtig isch, dass d'Japaner anschiinend e riese Angst vor automatische Türe hend. zum Biispiel wird im Lift mindestens drü mol uf dä Open-Chnopf druckt, und d'Hand uf d'Türe gleit (notürlich mitem nötige sicherheitsabstand..), bis au jede letschti iigstiege isch.. oder wemme in Zug iistiigt isch das es Gedrängel, und jede will so schnell wie möglich vo dä Türe weg, als ob me  jede Tag Nochrichte vo bluetrünstige Schiebetüre, wo unschuldigi Fahrgäst zerquetschen, läse würd...    eher fahrlässig als witzig findi allerdings d'Tatsach, das jedes zweite Auto en iibaute Fernseher het. und nid wieme viellicht meine würd, für dä Biifahrer, oder uf dä hintere Sitz, nene, direkt nebem Stürrad, döt wo normalerwiis dä Radio isch.. jo he, bi däne zrugghaltende Verkehrsteilnehmer wirds eim jo susch zlangwiilig...    und Japaner lieben alles was us Amerika chunnt. in Osaka  gits sogar en ganze Stadtviertel, America-mura (Amerika-city). döt gits also ein skurille Shop am andere und d'Lüt wo döt umelaufen, sind nid weniger seltsam. e Attraktion vo dä bsundere Art..  die Amerika-Liebi bezücht sich vor allem uf's Esse (sie lieben Fastfood, und kreieren au alli mögiche und unmögliche Kombinatione vo japanischem Ässe und amerikanischem Food..am bekannteste, Okonomiyaki, e Mischig us Pancake, Pizza, gmischt mit Tintefisch, Muschle und Shrimps und mit lecker Soyasauce..me mueses  probiert ha) und uf d'Chleider. vor allem die Jugendliche lieben die seltsam "alles-geht"-Mode.. aber nid nur Alltags(i getrau mi fasch nid zum das säge...die Chleider sind nämlich alles, aber nid alltäglich..)-chleider, sondern au alli Uniforme sind noch amerikanischem Ideal nogmacht. Und Uniforme het do also jede a. In üsem Gschäft, an dä Infoständ, im Restaurant, im Aquarium und notürlich an dä Schuele. bi letschtere sinds typischi High-school-navy uniforme, susch meistens seltsami Kostüm, nid selte  gstreift oder susch wie im Matrosestil (und immer mit dä passende Kopfbedeckig..) fasch scho herzig :)    in dä Chleider- und Schueläde ertönt übrigens all 10 sekunde es langzoges "sumaimaseeeeeen".. i ha mier dän erchläre loh, dass das d'Verchäuferinne rüefen und's so viel bedüütet wie, "chani ihne helfe".. wenns mehreri Verchäuferinne sind hört mes au öfter im kanon oder sogar 3-stimmig :)    es gäb notürlich no wahnsinnig viel me Eigenarte über Japan und Japaner z'verzelle, aber i loses  jetzt mol so stoh, i han jo sicher wieder mol Glegeheit zum öppis poste. i hoffe ier hends alli guet und wünsch eu no en schöne Tag!  Alles, alles Liebi